মস্তিষ্ক বেশ দীর্ঘসময় ধরে এই পৃথিবীতে বিবর্তিত হয়ে চলছে। সরীসৃপরা কয়েকশ মিলিয়ন বছর আগে মস্তিষ্কযন্ত্রটি আয়ত্ত করেছে। একসময় ডাঙায় কোন বুকে-হাঁটা প্রাণী ছিলো না। সরীসৃপ-মস্তিষ্ক আগমনের সময় থেকে কিছু নতুন অনুভূতি দেখা দিলো পৃথিবীতে: লালসা, ক্রোধ ও উগ্রতা। হঠাৎ বিপদের মুখে ‘যুদ্ধ কিংবা পলায়ন’ – এই রণকৌশলের আবির্ভাবও হয়েছে সরীসৃপদের হাত ধরে। সরীসৃপের মস্তিষ্ক বেশ ছোট, কাজের দিক দিয়ে সরলও বটে। এই মস্তিষ্ক নিয়ন্ত্রণ করে শ্বাস-প্রশ্বাস ব্যবস্থা, দৃষ্টি ও দেহের নড়াচড়ার মতো প্রাথমিক দায়িত্ব। এর পাশাপাশি সরীসৃপদের মধ্যে এই আদিম মস্তিষ্কটি আরোপ করে ডাঙার হিংস্র লড়াই, কামনাদৃপ্ত মিলন ও ক্রুঢ় ক্রোধের প্রদর্শনী ।